Det statsejede svenske togselskab SJ planlægger at køre passagertog fra København til Fyn om to-tre år og senere også til Jylland, skriver Jyllands-Posten.

- Når vores materiel er på plads om to-tre år, vil vi være klar til at køre fra København til Odense og senere til Aarhus, når der bliver elektrificeret hele vejen, siger administrerende direktør, Crister Fritzson.

Om en uge præsenterer SJ sine planer for Folketingets Transportudvalg.

SJ har i de seneste år øget passagertallet med fem-syv procent om året, mens DSB har oplevet faldende passagertal.

Det svenske selskab vil de næste fem år investere 7,5 milliarder kroner i nye tog og renovering af eksisterende – og nogle skal efter planen skal til Danmark.

Læs også : Biler og busser presser DSB på de lange strækninger

Ifølge trafikprofessor Mogens Fosgerau fra Københavns Universitet er det godt nyt for passagererne med mere konkurrence, skriver avisen.

Han forudser dog, at hvis konkurrencen bliver hård, kan det betyde, at staten må øge tilskuddet til DSB.

For nogle af de penge, DSB i dag tjener på ruten København-Aarhus, bruges til at dække underskud andre steder.

Ifølge DSB-underdirektør, Aske Wieth-Knudsen, er man klar til konkurrencen.

- Det vil stadig være os, der har flest afgange mellem København og Odense, siger han.